ኢትዮጵያ  በቀጠናው ምጣኔ ሃብታዊ   ትስስር ለመፍጠር እየሰራች ነው፤ ጠቅላይ ሚኒስትር ሃይለማሪያም
ጠቅላይ ሚኒስትሩ ዛሬ በጽሕፈት ቤታቸው ለጋዜጠኞች በሰጡት መግለጫ እንዳስታወቁት በምስራቅ አፍሪካ አስተማማኝ ሰላምንና መረጋጋትን በማስፈን የሕዝብ ለሕዝብ ግንኙነትን የበለጠ በማጠናከር በአገራቱ መካከል  ምጣኔ ሃብታዊ ትስስርን ለመፍጠር የሚያስችል ተግባር እየተከናወነ  ነው ብለዋል።የኢኮኖሚ ትስስሩን የበለጠ ለማፋጠን ከጅቡቲ፣ ከሱዳንና ከኬኒያ ጋር በመንገድ መሰረተ ልማት የማስተሳሰር ስራ መከናወኑን የጠቆሙት ጠቅላይ ሚኒስትሩ ከደቡብ ሱዳን ጋር ያለውም በኢትዮጵያ ወገን መጠናቀቁን አስረድተዋል።ከግብጽ ጋር ያለውን ግንኙነት ለማጠናከርም በቅርቡ ከተለያዩ የሕብረተሰብ ክፍሎች የተውጣጡ  የሕዝብ ዲፕሎማሲ ቡድን በግብጽ አገር በመገኘት ከግብጽ ህዝቡና ከተለያዩ የግብጽ ባለስልጣናት ጋር ውይይት ማድረጉን ጠቁመው የሁለቱ አገራት ሕዝቦች ተደጋግፈው ተጠቃሚ ሚሆኑበትን ሁኔታ ለመፍጠር የሚያስችል  ውጤታማ ጉብኝት እንደነበር ገልጸዋል።ኢትዮጵያ ከግብጽ ጋር ያላትን ግንኙነት የበለጠ ለማጠናከር የአገሪቱ ፕሬዚዳንት በቅርቡ ኢትዮጵያን እንደሚጎበኙም ጠቅላይ ሚኒስትር ሃይለማሪያም ደሳለኝ ጠቁመዋል።ሰላምን በማረጋገጥ በኩልም ኢትዮጵያ የሶማሊያን ህዝብ ለማገዝ እያደረገች ባለው  ጥረትም 65 ከመቶ የሚሆነውን የሶማሊያ መሬት ከአልሸባብ ነጻ በማውጣት ለሶማሊያዊያን ማስረከቧን ተናግረዋል።እንደ ጠቅላይ ሚኒስትሩ ገለጻ ሶማሊያዊያን በቂ  ስልጠና እያገኙ አገራቸውን ከአሸባሪዎችና ከጸረ ሰላም ሃይሎች እንዲጠብቁ ከኢትዮጵያ ድጋፍ እየተደረገላቸው ይገኛል ብለዋል።ጠቅላይ ሚኒስትሩ አያይዘውም ኢትዮጵያ  በአምስት ዓመቱ እድገትና ትራንስፎርሜሽን እቅድ የተቀመጡ  የግብርና፣ ጥቃቅንና አነስተኛ፣ የእንዱስትሪ ልማት የመሳሰሉ ሜጋ ፕሮጀክቶች አበረታች ውጤት ማስመዝገባቸውን  ጠቁመው የሱኳር ፋብሪካዎች  ግንባታ መዝግየት የታየበት መሆኑን ገልጸዋል።በከሰምና በተንዳሆ የስኳር ፋብሪካዎች የግንባታ መዘግየት ያጋጠመው ግንባታዎቹ ግዙፍ በመሆናቸው በእያንዳንዳቸው 25 ሺሕ ሄክታር መሬትን ለመስኖ ማልማት የሚጠይቅ በመሆኑና የውስጥ አቅም  ውስንነት በማጋጠሙ እንደሆነም ጠቅላይ ሚኒስትሩ ተናግረዋል።እንደ ጠቅላይ ሚኒስትሩ ገለጻ የተንዳሆ የስኳር ፋብሪካ የመጀመሪያ ክፍል ማምረት የጀመረ ሲሆን የከሰም የስኳር ፋብሪካም በቀጣይ አራት ወራት ውስጥ ወደ ምርት ተግባር ይገባል ተብሎ ይጠበቃል።ጠቅላይት ሚነስትር ሃይለማሪያም አያይዘውም በአገሪቱ እየተካሄደ ካለው መጠነ ሰፊ የውስጥ አቅማችንን እያሳደግን በመምጣታችን  የኩራዝ አንድና የበለስ አንድና ሁለት የስኳር ፋብሪካዎችን የማምረት ተግባር የኢትዮጵያ ብረታ ብረት ኢንጅነሪንግ ኮርፖሬሽ  ሃላፊነቱን ወስዶ እያመረተ ይገኛል ብለዋል።አገሪቱ የኢኮኖሚ እድገቷን መሰረት ያደረገ የውጭ ቦንድ ሺያጭ ተጠቃሚ መሆን መቻሏን የገለጹት ጠቅላይ ሚኒስትር ሃይለማሪያም ደሳለኝ ከአምስት ዓመታት በፊት በነበረባት  የእዳ ጫናና የእድገት ደረጃ ምክንያት ይህንን እድል መጠቀም አትችልም ነበር ብለዋል።አገሪቱ የእድሉ ተጠቃሚ መሆን የቻለችው ያላት ዘላቂ የኢኮኖሚ እድገት፣ የኤክስፖርት ገቢ መጠን እያደገ መምጣት፣  የእዳ ጫና ውስጥ አለመሆኗንና እዳ ለመክፈል የሚያስችል አቅም መገንባቷ በዓለም አቀፍ ደረጃ በመረጋገጡ ነው ብለዋል።